b'\n_START_ARTICLE_\nRimetea, Alba\n_START_SECTION_\nGeneralit\xc4\x83\xc8\x9bi\n_START_PARAGRAPH_\nDin evul mediu p\xc3\xa2n\xc4\x83 \xc3\xaen anul 1876, localitatea a f\xc4\x83cut parte din Scaunul Secuiesc al Arie\xc8\x99ului._NEWLINE_\xc3\x8en cele opt secole de locuire ne\xc3\xaentrerupt\xc4\x83, Rimetea a cunoscut mai multe perioade antagonice, oscil\xc3\xa2nd de la starea de sat medieval oarecare la aceea de ora\xc8\x99 \xc3\xaenfloritor \xc3\xaen secolele XVII-XVIII \xc8\x99i av\xc3\xa2nd parte de un lung declin de la sf\xc3\xa2r\xc8\x99itul secolului al XIX-lea p\xc3\xa2n\xc4\x83 la sf\xc3\xa2r\xc8\x99itul secolului al XX-lea, c\xc3\xa2nd reajunsese un sat oarecare de la poalele Mun\xc8\x9bilor Apuseni._NEWLINE_\xc3\x8encep\xc3\xa2nd cu anii 1996-1997, localitatea trece printr-un proces de tranzi\xc8\x9bie la mai multe niveluiri. Din punct de vedere economic, \xc3\xaen aproximativ un deceniu \xc8\x99i jum\xc4\x83tate, localitatea a trecut de la un model economic bazat pe agricultura de subzisten\xc8\x9b\xc4\x83, la o economie variat\xc4\x83, \xc3\xaen care serviciile turistice au o pondere important\xc4\x83. Din punct de vedere socio-cultural, comunitatea din Rimetea a cunoscut o schimbare la fel de profund\xc4\x83 ca aceea din domeniul economic: cet\xc4\x83\xc8\x9benii localit\xc4\x83\xc8\x9bii au ajuns s\xc4\x83-\xc8\x99i valorizeze patrimoniul arhitectural (\xc3\xaen principal casele construite in secolele XVII-XIX), s\xc4\x83-\xc8\x99i doreasc\xc4\x83 renovarea patrimoniului \xc3\xaen defavoarea \xc3\xaenlocuirii vechilor edificii cu altele noi, s\xc4\x83 se m\xc3\xa2ndreasc\xc4\x83 cu el \xc8\x99i s\xc4\x83 \xc3\xaenve\xc8\x9be cum s\xc4\x83-l p\xc4\x83streze nesufocat de noile interven\xc8\x9bii urbanistice. Datorit\xc4\x83 eforturilor de conservare depuse de localnici \xc8\x99i de ONG-urile implicate \xc3\xaen proiect, \xc3\xaen 1999 localitatea Rimetea a fost distins\xc4\x83 cu premiul Europa Nostra al Comisiei Europene pentru conservarea patrimoniului cultural material. Proiectul de conservare a patrimoniului derulat la Rimetea a fost primul proiect de acest tip din Rom\xc3\xa2nia distins cu premiul Comisiei Europene. De\xc8\x99i prestigiosul premiu a mai fost acordat unui proiect derulat \xc3\xaen Rom\xc3\xa2nia (\xc3\xaen 2010, Muzeul Na\xc8\x9bional Brukenthal a c\xc3\xa2\xc8\x99tigat premiul Europa Nostra pentru programul de pedagogie muzeal\xc4\x83 \xe2\x80\x9eDescoperind Muzeul\xe2\x80\x9d), p\xc3\xa2n\xc4\x83 \xc3\xaen prezent (2011), Rimetea este singura localitate din \xc8\x9bar\xc4\x83 care a primit acest premiu._NEWLINE_\xc3\x8en octombrie 2000, Oficiului Na\xc8\x9bional al Monumentelor Istorice a desemnat localitatea Rimetea drept zon\xc4\x83 arhitectural\xc4\x83 \xc8\x99i urban\xc4\x83 protejat\xc4\x83.\n_START_SECTION_\nGeografie\n_START_PARAGRAPH_\nSituat\xc4\x83 \xc3\xaen nordul Depresiunii Trasc\xc4\x83ului (o depresiune de form\xc4\x83 elipsoidal\xc4\x83, alungit\xc4\x83 pe axa nord-sud, av\xc3\xa2nd o lungime de 11\xc2\xa0km \xc8\x99i o l\xc4\x83\xc8\x9bime maxim\xc4\x83 de 4\xc2\xa0km), la o altitudine medie de 550 de metri, localitatea Rimetea este \xc3\xaenconjurat\xc4\x83 de masive montane mai \xc3\xaenalte cu 500 - 600 de metri \xc8\x99i este str\xc4\x83b\xc4\x83tut\xc4\x83 de la nord la sud de r\xc3\xa2ul Rimetea. Masivele calcaroase din jurul depresiunii sunt \xc3\xaempadurite \xc3\xaen partea vestic\xc4\x83 (Vf. Cornului - 1238 m, Arda\xc8\x99cheia - 1250 m, Dealul B\xc4\x83ie\xc8\x99ilor - 1010 m) \xc8\x99i gola\xc8\x99e \xc3\xaen est, unde localitatea este dominat\xc4\x83 de Piatra Secuiului - 1128 m \xc8\x99i de Tar\xc8\x99a - 999 m. Masivul Piatra Secuiului este un masiv calcaros, gola\xc8\x99 \xc8\x99i alungit, \xc3\xaemp\xc4\x83r\xc8\x9bit \xc3\xaen dou\xc4\x83 p\xc4\x83r\xc8\x9bi de o \xe2\x80\x9er\xc3\xa2p\xc4\x83\xe2\x80\x9d (ceea ce face ca, din mai p\xc3\xa2n\xc4\x83 \xc3\xaen septembrie, soarele s\xc4\x83 r\xc4\x83sar\xc4\x83 de dou\xc4\x83 ori pentru acei oameni care tr\xc4\x83iesc \xc3\xaen partea de nord a localit\xc4\x83\xc8\x9bii). Partea nordic\xc4\x83 a masivului, mai scund\xc4\x83, poart\xc4\x83 \xc8\x99i numele de \xe2\x80\x9eCol\xc8\x9bii Trasc\xc4\x83ului\xe2\x80\x9d \xc8\x99i ad\xc4\x83poste\xc8\x99te ruinele unei fort\xc4\x83re\xc8\x9be medievale. Relieful de tip carstic al masivului este caracterizat de o prezen\xc8\x9b\xc4\x83 intensiv\xc4\x83 a liniilor de fisurare \xc8\x99i de existen\xc8\x9ba a peste 15 pe\xc8\x99teri de mici dimensiuni (doar trei dintre ele av\xc3\xa2nd peste 15 metri lungime) situate \xc3\xaen partea superioar\xc4\x83 a abruptului. Potrivit unei legende locale, denumirea de "Piatra Secuiului" provine de la faptul c\xc4\x83, \xc3\xaen secolul al XIII-lea, secuii din sat s-au refugiat pe muntele din apropiere pentru a sc\xc4\x83pa de asediul t\xc4\x83tarilor._NEWLINE_Rimetea se afl\xc4\x83 la 24\xc2\xa0km de Aiud, la 7\xc2\xa0km de Buru, la 25\xc2\xa0km de Cheile Turzii \xc8\x99i la 28\xc2\xa0km de Turda. Localitatea este conectat\xc4\x83 la re\xc8\x9beaua de drumuri na\xc8\x9bionale prin drumul judetean DJ107M, care \xc3\xaencepe la nord din drumul na\xc8\x9bional DN75 (la limita de sud a jude\xc8\x9bului Cluj) \xc8\x99i care debu\xc8\x99eaz\xc4\x83 la sud \xc3\xaen DN1 (E81) pe teritoriul municipiului Aiud. Drumul jude\xc8\x9bean DJ107M traverseaz\xc4\x83 ambele localit\xc4\x83\xc8\x9bi ale comunei (Rimetea \xc8\x99i Col\xc8\x9be\xc8\x99ti), de-a lungul lui situ\xc3\xa2ndu-se aproape toate obiectivele cu poten\xc8\x9bial turistic din zon\xc4\x83. \xc3\x8en 2011, DJ107M este modernizat \xc8\x99i \xc3\xaen stare impecabil\xc4\x83 pe teritoriul jude\xc8\x9bului Alba (mai precis de la Rimetea p\xc3\xa2n\xc4\x83 la Aiud); \xc3\xaen schimb, practicarea lui este dificil\xc4\x83 pe teritoriul jude\xc8\x9bului Cluj (pe \xc3\xaentre Rimetea \xc8\x99i Buru).\n_START_SECTION_\nIstoric\n_START_PARAGRAPH_\n\xc3\x8enc\xc4\x83 din perioada roman\xc4\x83 (106-274 d.C.), zona era populat\xc4\x83 (s-au gasit monezi romane din timpul \xc3\xaemp\xc4\x83ra\xc8\x9bilor Antoninus Pius si Maximinus Thrax)._NEWLINE_Localitatea medieval\xc4\x83 este men\xc8\x9bionat\xc4\x83 pentru prima dat\xc4\x83 \xc3\xaen 1257 cu numele de Toroczcko (Trasc\xc4\x83u) \xc8\x99i devine \xc3\xaen cur\xc3\xa2nd cunoscut\xc4\x83 datorit\xc4\x83 z\xc4\x83c\xc4\x83mintelor de minereu de fier din zon\xc4\x83. Exploatarea fierului \xc8\x99i me\xc8\x99te\xc8\x99ugul fier\xc4\x83ritului au dus la o dezvoltare continu\xc4\x83 pe parcursul a mai multor secole: \xc3\xaen 1493 localitatea a primit rangul de t\xc3\xa2rg (oppidum), iar \xc3\xaen 1666, pe fondul dezvolt\xc4\x83rii extrac\xc8\x9biei de minereu \xc8\x99i a me\xc8\x99te\xc8\x99ugului fier\xc4\x83ritului, Rimetea devine ora\xc8\x99. Dac\xc4\x83 \xc3\xaen secolul al XV-lea exista o singur\xc4\x83 fier\xc4\x83rie \xc3\xaen care se produceau unelte agricole, dou\xc4\x83 secole mai t\xc3\xa2rziu (\xc3\xaen cea de-a doua jum\xc4\x83tate a secolului al XVII \xc8\x99i \xc3\xaen prima jum\xc4\x83tate a secolului al XVIII), exploatarea minereului \xc8\x99i prelucrarea fierului ajungeau la apogeu. \xc3\x8en anul 1716, datorit\xc4\x83 celor 16 cuptoare de topit minereu \xc8\x99i celor 16 ciocane hidraulice, Rimetea era unul dintre principalele centre de prelucrare a fierului din Transilvania iar uneltele agricole produse aici erau cele mai renumite din principat \xc8\x99i din estul regatului Ungariei, fiind v\xc3\xa2ndute de negustori \xc3\xaen pie\xc8\x9be importante, precum Bra\xc8\x99ov, Bistri\xc8\x9ba, Arad \xc8\x99i Debre\xc8\x9bin. Concuren\xc8\x9ba topitoriilor din Hunedoara \xc8\x99i Re\xc8\x99i\xc8\x9ba (care s-au dezvoltat foarte mult \xc3\xaen a doua jum\xc4\x83tate a secolului al XVIII-lea) \xc8\x99i sc\xc4\x83derea rezervelor de minereu (care au fost epuizate \xc3\xaen secolul al XIX-lea) au determinat decaderea totala a fier\xc4\x83ritului \xc3\xaen Rimetea \xc8\x99i alunecarea localit\xc4\x83\xc8\x9bii \xc3\xaen ruralitate._NEWLINE_Pe Harta Iosefin\xc4\x83 a Transilvaniei din 1769-1773 (Sectio 124), localitatea apare sub numele de \xe2\x80\x9eThorotzko\xe2\x80\x9d. De-a lungul v\xc4\x83ii de la nord de localitate (vale care se vars\xc4\x83 \xc3\xaen Arie\xc8\x99 la Buru), apar pe Harta Iosefin\xc4\x83 cca 15 \xc8\x99teampuri de prelucrare a minereurilor de fier extrase din zon\xc4\x83, notate (\xc3\xaen limba german\xc4\x83) ca \xe2\x80\x9cEisen Hamer Schmeltz Stamph M\xc3\xbchlen\xe2\x80\x9d._NEWLINE_O perioad\xc4\x83 scurt\xc4\x83 tot aici s-a prelucrat \xc8\x99i aur \xc3\xaen monezi. Totodat\xc4\x83 Rimetea era unul dintre centrele culturale ale Ardealului.\n_START_SECTION_\nEduca\xc8\x9bie\n_START_PARAGRAPH_\nLocalitatea are o tradi\xc8\x9bie educa\xc8\x9bional\xc4\x83 multisecular\xc4\x83. \xc8\x98coala unitarian\xc4\x83 din Trasc\xc4\x83u / Torock\xc3\xb3 a func\xc8\x9bionat de la \xc3\xaenceputul secolului al XVII-lea p\xc3\xa2na la \xc3\xaenceputul secolului al XX-lea. \xc3\x8en secolul al XIX-lea, printre elevii ei s-a num\xc4\x83rat \xc8\x99i George Bari\xc8\x9b care avea s\xc4\x83 devin\xc4\x83 \xc3\xaentemeietorul presei rom\xc3\xa2ne\xc8\x99ti din Transilvania._NEWLINE_\xc3\x8en prezent, \xc3\xaen localitate func\xc8\x9bioneaz\xc4\x83 o unitate de \xc3\xaenv\xc4\x83\xc8\x9b\xc4\x83m\xc3\xa2nt de stat, cuprinz\xc3\xa2nd ciclul primar \xc8\x99i ciclul gimnazial.\n_START_SECTION_\nPatrimoniu\n_START_PARAGRAPH_\nLocalitatea este mai cunoscut\xc4\x83 pentru patrimoniul antropic, bogat \xc8\x99i variat, dec\xc3\xa2t pentru patrimoniul natural. O bun\xc4\x83 parte a patrimoniului antropic face parte dintr-un program de prezervare \xc8\x99i de restaurare al funda\xc8\x9biei Transylvania Trust._NEWLINE_Proiectul de conservare a cl\xc4\x83dirilor derulat de Funda\xc8\x9bia Transylvania Trust a \xc3\xaenceput la ini\xc8\x9biativa lui Andr\xc3\xa1s Rom\xc3\xa1n, un cunoscut specialist \xc3\xaen conservarea cl\xc4\x83dirilor istorice, \xc8\x99i a fost sus\xc8\x9binut financiar de consiliul local al Sectorului V din Budapesta. Din 1996, 130-140 de proprietari de edificii cu valoare patrimonial\xc4\x83 au beneficiat de ajutor financiar \xc3\xaen cazul \xc3\xaen care au f\xc4\x83cut lucr\xc4\x83ri de mentenan\xc8\x9b\xc4\x83 f\xc4\x83r\xc4\x83 a altera elemente valoroase din punct de vedere arhitectonic \xc8\x99i f\xc4\x83r\xc4\x83 a schimba aspectul urbanistic al loclait\xc4\x83\xc8\x9bii modific\xc3\xa2nd fa\xc8\x9badele edificiilor vechi. De altfel, orice proprietar doritor de a-\xc8\x99i restaura proprietatea a fost \xc3\xaencurajat s\xc4\x83 beneficieze de sfaturile speciali\xc8\x99tilor funda\xc8\x9biei \xc3\xaenainte de a demara lucr\xc4\x83rile. Proiectul \xc3\xaenceput \xc3\xaen 1996 a fost un succes av\xc3\xa2nd \xc3\xaen vedere c\xc4\x83 97% dintre proprietarii care au beneficiat de ajutor financiar au investit \xc3\xaen lucr\xc4\x83ri de renovare sume cu 100-150% mai mari dec\xc3\xa2t valoarea ajutorului financiar primit._NEWLINE_La \xc3\xaenceput, scopul programului era de a opri demol\xc4\x83rile, interven\xc8\x9biile \xc8\x99i modific\xc4\x83rile neavizate care, de exemplu, au dus la distrugerea unei p\xc4\x83r\xc8\x9bi \xc3\xaensemnate a patrimoniului arhitectonic din satul vecin, Col\xc8\x9be\xc8\x99ti / Torock\xc3\xb3szentgy\xc3\xb6rgy. \xc3\x8en timp, atitudinea proprietarilor de case vechi din Rimetea s-a schimbat astfel \xc3\xaenc\xc3\xa2t, zece ani dup\xc4\x83 derularea proiectului, locuitorilor nu le mai era ru\xc8\x99ine s\xc4\x83 tr\xc4\x83iasc\xc4\x83 \xc3\xaen case vechi, declarate monumente istorice, \xc8\x99i se implicau activ \xc3\xaen prezervarea patrimoniului. Lucr\xc4\x83rile de conservare a patrimoniului au dus la crearea de noi locuri de munc\xc4\x83 pentru me\xc8\x99terii locali \xc8\x99i au avut \xc8\x99i un efect formativ, \xc3\xaen sensul \xc3\xaen care muncitorii din comun\xc4\x83 au \xc3\xaenv\xc4\x83\xc8\x9bat tehnici de conservare a cl\xc4\x83dirilor istorice.\n_START_SECTION_\nPatrimoniu natural\n_START_PARAGRAPH_\n\xc3\x8en afar\xc4\x83 de \xe2\x80\x9ePiatra Secuiului\xe2\x80\x9d \xc8\x99i de masivul Arda\xc8\x99cheia care \xc3\xaencadreaz\xc4\x83 localitatea la est, respectiv la vest, alte obiective naturale se g\xc4\x83sesc \xc3\xaen imediata apropiere: Cheile V\xc4\x83li\xc8\x99oarei (numite si \xe2\x80\x9eCheile Aiudului\xe2\x80\x9d; str\xc4\x83b\xc4\x83tute de DJ107M pe o por\xc8\x9biune de circa 2\xc2\xa0km, datorit\xc4\x83 pere\xc8\x9bilor impun\xc4\x83tori care uneori sunt responsabili de o diferen\xc8\x9b\xc4\x83 de nivel de peste 150 m, Cheile V\xc4\x83li\xc8\x99oarei sunt poarta de intrare dinspre sud \xc3\xaen depresiunea Trasc\xc4\x83ului; Cheile V\xc4\x83li\xc8\x99oarei cuprind 27 de pe\xc8\x99teri, dintre care cea mai lung\xc4\x83 are 134 m); Cheile Plaiului (o rezerva\xc8\x9bie natural\xc4\x83 geologic\xc4\x83 de interes na\xc8\x9bional, situat\xc4\x83 pe cursul superior al P\xc3\xa2r\xc3\xa2ului Izvoarele, \xc3\xaen sudul depresiunii Trasc\xc4\x83ului; defileul are 1,2\xc2\xa0km lungime); Cheile Silo\xc8\x99ului (un defileu cu o lungime de doar 300 m, aflat \xc3\xaen apropierea satului Col\xc8\x9be\xc8\x99ti)._NEWLINE_Situa\xc8\x9bia geografic\xc4\x83 a satului (un culoar dominat la est de o Piatra Secuiului \xc8\x99i la vest de masivul Arda\xc8\x99cheia) este favorabil\xc4\x83 practic\xc4\x83rii escaladei \xc8\x99i sporturilor aeronautice precum zborul cu parapanta.\n_START_SECTION_\nEconomie\n_START_PARAGRAPH_\nActivit\xc4\x83\xc8\x9bile economice s-au diversificat dup\xc4\x83 1989 \xc8\x99i \xc3\xaen special dupa 1996. Astfel, pe l\xc3\xa2ng\xc4\x83 activit\xc4\x83\xc8\x9bi de tip agricol \xc8\x99i zootehnic (culturi diverse, moar\xc4\x83, centru de colectare a laptelui etc.) \xc3\xaen localitate func\xc8\x9bioneaz\xc4\x83 \xc8\x99i alte unit\xc4\x83\xc8\x9bi economice de produc\xc8\x9bie, \xc3\xaen special din domeniul t\xc3\xa2mpl\xc4\x83rie / dulgherie. \xc3\x8ens\xc4\x83 principala activitate economic\xc4\x83 este agroturismul.\n_START_SECTION_\nTurism\n_START_PARAGRAPH_\nLa zece ani dup\xc4\x83 demararea proiectului demarat de Transylvania Trust \xc3\xaen \'96-\'97, a fost atins \xc8\x99i scopul pe termen lung: dezvoltarea turismului rural pe baza infrastructurii constituite de cl\xc4\x83dirile istorice. Astfel, num\xc4\x83rul turi\xc8\x99tilor sosi\xc8\x9bi \xc3\xaen localitate a crescut continuu. La sf\xc3\xa2r\xc8\x99itul anilor 2000, peste 75% dintre turi\xc8\x99tii sosi\xc8\x9bi \xc3\xaen localitate erau str\xc4\x83ini, \xc3\xaen principal din Ungaria (80% din totalul turi\xc8\x99tilor str\xc4\x83ini), dar \xc8\x99i din Austria, Germania, Cehia, Olanda, Fran\xc8\x9ba, Belgia sau Japonia. \xc3\x8en aceea\xc8\x99i perioad\xc4\x83, peste 40 de proprietari care au beneficiat de sfaturile \xc8\x99i de fondurile gestionate de Transylvania Trust au ob\xc8\x9binut licen\xc8\x9be de practicare a agroturismului, localitatea pun\xc3\xa2nd la dispozi\xc8\x9bia turi\xc8\x99tilor 225 de camere cuprinz\xc3\xa2nd 587 de paturi. \xc3\x8en 2009, 90% dintre cele 48 de unit\xc4\x83\xc8\x9bi de cazare \xc3\xaenregistrate erau cotate cu cel pu\xc8\x9bin dou\xc4\x83 margarete, iar 18 unit\xc4\x83\xc8\x9bi erau membre ale Asocia\xc8\x9biei Na\xc8\x9bionale de Turism rural ecologic \xc8\x99i cultural (ANTREC Filiala Alba). Posibilit\xc4\x83\xc8\x9bi de cazare suplimentare sunt oferite de camping-ul din Cheile V\xc4\x83li\xc8\x99oarei. \xc2\xa0\xc2\xb7   \xc8\x9ain\xc3\xa2nd cont de num\xc4\x83rul de intr\xc4\x83ri de la Muzeul Etnografic din localitate, \xc3\xaen anul 2008 Rimetea a fost vizitat\xc4\x83 de peste 14.000 de turi\xc8\x99ti.\n_START_SECTION_\nRela\xc8\x9bii externe\n_START_PARAGRAPH_\nRimetea este infr\xc4\x83\xc8\x9bit\xc4\x83 cu mai multe localit\xc4\x83\xc8\x9bi din Ungaria: Sectorul V din Budapesta, T\xc3\xa1pi\xc3\xb3gy\xc3\xb6rgye, Cs\xc3\xb6m\xc3\xb6r, G\xc3\xa1borj\xc3\xa1n, \xc3\x9cll\xc3\xa9s \xc8\x99i B\xc3\xb3csa.'